Bybelskool » 1 Konings 3-4 – Salomo kry ‘n luisterryke hart van die Here
Die verhaal van Salomo word voortgesit met klem op sy wysheid en voorspoed. ’n Tema wat uiteindelik tot sy afvalligheid aanleiding sou gee, word egter ook aangeraak in hfst. 3, sy huwelik met Farao se dogter. Salomo was lief vir uitlandse vroue en hulle afgode sou hom verlei om hulle te aanbid.
Let op dat Salomo steeds op die hoogtes offer, hier by die vernaamste een in Gibeon. Dit was ook die plek waar die tent van ontmoeting (2 Kronieke 1:2-13) was. Dit is betekenisvol dat dit juis hier is waar die Here in die droom aan Salomo verskyn.
Salomo wys sy liefde vir die Here deur gehoorsaam te wees aan die opdragte van sy pa. Let op hoe hy Dawid ook in sy droomgesprek met die Here erken en respekteer.
Hy vra vir gehoorsaamheid aan God dat hy reg sal regeer en in alles insig sal hê. Gehoorsaamheid in die oorspronklike beteken eintlik ’n “luisterryke hart” of soos die NIV vertaal “discerning heart”.
God gee daarmee vir hom die ander goed ook, dié dinge wat hy nie gevra het nie.
Daarna keer hy terug na Jerusalem toe en bring sy offers daar.
En die wysheid wat God gee is onmiddellik sigbaar met die uitspraak wat hy gee in die geval van die seuntjie wat doodgelê is. Dit verleen hom hoë agting in die oë van die volk as ’n man wat Goddelike wysheid het. Hy raak bekend vir sy spreuke, liedere en gedigte in die hele Midde-Ooste (4:29-34). Let op hoe die onderwerpe waaroor hy skrywe ook die aarde en die skoonheid van plant en dier insluit.
Twee van die streekbestuurders was getroud met Salomo se dogters wat sy greep op die administrasie verklaar.
Die beloftes aan Abraham word waar: hfst. 4:20: “Juda en Israel was so baie soos die sand aan die see.” Interessant dat van hulle gesê word dat hulle gelukkig was.
Salomo het ’n groot huishouding gehad: 15 ton meel per dag, 30 beeste en 100 skape behalwe die wild en hoenders!
Salomo heers oor die grootste gebied van al die Israeliese konings. Hy verwesenlik die Abrahamitiese droom om die land te besit van Dan tot Berseba. Die ideaal van “elkeen met sy eie wingerdstok en sy eie vyeboom om onder te sit” (4:25) word bereik en bly ook die ideaal waaraan die profete die toekoms meet.
Tags: hart, Konings, wysheid